*** Il-verżjoni bl-Ingliż biss hija awtentika. *** Illum, il-Kummissarju Oettinger inkarigat mill-Baġit u r-Riżorsi Umani, bi qbil mal-President Juncker, bagħat it-tweġibiet tal-Kummissjoni Ewropea għall-mistoqsijiet addizzjonali li saru mill-Kumitat għall-Kontroll tal-Baġit tal-Parlament Ewropew dwar il-ħatra tas-Segretarju Ġenerali l-ġdid tal-Kummissjoni. Il-mistoqsijiet waslu fit-28 ta' Marzu. It-tweġibiet kollha huma abbozzati taħt l-awtorità tal-Kummissarju Oettinger bi qbil mal-President Juncker, u bl-appoġġ tad-Direttorat Ġenerali responsabbli għar-Riżorsi Umani u s-Sigurtà, is-Servizz Legali tal-Kummissjoni u l-Kabinett tal-President. Dawn it-tweġibiet, li jsegwu dawk li ngħataw diġà mill-Kummissjoni Ewropea fl-24 ta' Marzu, huma miġburin fil-qosor hawn taħt. Ir-Regolamenti tal-Persunal tal-UE adottati mill-Parlament Ewropew u mill-Kunsill jipprevedu żewġ modi li bihom jista' jinħatar Direttur Ġenerali / Deputat Direttur Ġenerali (ikklassifikati bħala AD15 jew AD16, b'konformità mal-Anness I tar-Regolamenti tal-Persunal). Dawn huma: (1) il-ħatra mill-Kulleġġ tal-Kummissarji wara l-pubblikazzjoni tal-post u l-proċedura tal-għażla skont l-Artikolu 29 tar-Regolamenti tal-Persunal, jew (2) it-trasferiment fl-interess tas-servizz skont l-Artikolu 7 tar-Regolamenti tal-Persunal. Skont din id-dispożizzjoni tal-aħħar, l-uffiċjali fil-gradi AD15 jew AD16 li jokkupaw kariga jew li jwettqu funzjonijiet f'livell maniġerjali superjuri, huma eliġibbli għat-trasferiment f'funzjoni oħra fil-livell maniġerjali superjuri fil-Kummissjoni jekk dan jitqies mill-Kulleġġ tal-Kummissarji li huwa fl-interess tas-servizz u jekk ikunu fl-istess grupp ta' funzjoni u grad. B'konformità mar-Regolamenti tal-Persunal, il-proċedura tal-Artikolu 7 – it-trasferiment fl-interess tas-servizz – intużat biex is-Sur Selmayr jinħatar bħala s-Segretarju Ġenerali l-ġdid tal-Kummissjoni fil-21 ta' Frar 2018. L-istess proċedura kienet intużat għall-ħatra tat-tliet Segretarji Ġenerali preċedenti tal-Kummissjoni. Iva, fuq il-bażi tal-każistika tal-qrati tal-UE hemm żewġ tipi ta' trasferiment skont l-Artikolu 7. L-ewwel tip – magħruf bit-terminu Franċiż tiegħu “mutation” – huwa sempliċement modalità biex timtela pożizzjoni vakanti wara l-pubblikazzjoni tal-post u l-proċedura tal-għażla (l-Artikolu 4(3) u l-Artikolu 29(1)(a)(i) tar-Regolamenti tal-Persunal). It-tieni tip – imsejjaħ “riallokazzjoni bil-pożizzjoni tal-uffiċjal” jew bħala l-kunċett “awtonomu” ta' trasferiment (l-Artikolu 7(1) tar-Regolamenti tal-Persunal) – ma jagħtix lok għal pożizzjoni vakanti, u għalhekk ma hemmx bżonn li tiġi ppubblikata. La r-Regolamenti tal-Persunal u lanqas il-każistika tal-UE ma jistabbilixxu xi ordni ta' preferenza bejn iż-żewġ tipi ta' trasferiment. L-awtorità tal-ħatra – f'dan il-każ, il-Kummissjoni Ewropea – għandha diskrezzjoni wiesgħa dwar kif torganizza d-dipartimenti tagħha bl-aktar mod effiċjenti. Għaldaqstant għandha diskrezzjoni wiesgħa biex tiddeċiedi f'kull każ speċifiku liema tip ta' trasferiment huwa l-aħjar biex jiġi żgurat l-interess tas-servizz, billi tqis ir-rekwiżiti speċifiċi tal-kariga inkwistjoni. Fil-prassi tal-Kummissjoni, iż-żewġ tipi ta' trasferiment jintużaw ħafna. Ta' min wieħed jinnota li mingħajr il-possibbiltà ta' “trasferimenti awtonomi” permezz tal-Artikolu 7, il-politika tal-Kummissjoni li tiġi żgurata l-mobbiltà tal-maniġers superjuri ma tkunx tista' tiġi implimentata. Għaż-żewġ tipi ta' trasferimenti tal-Artikolu 7 jridu jiġu ssodisfati żewġ kundizzjonijiet: L-ewwel, hemm bżonn li jkunu fl-interess tas-servizz u, t-tieni, il-pożizzjoni inkwistjoni trid tkun tikkorrispondi mal-grad tal-uffiċjal. Il-qrati tal-UE stabbilixxew li l-kunċett ta' interess tas-servizz jirrigwarda l-aktar il-funzjonament tajjeb tal-istituzzjoni. Dan jirrikjedi li ssir analiżi każ b'każ skont iċ-ċirkostanzi ta' kull każ u r-rekwiżiti speċifiċi tal-post li jrid jimtela. F'dan ir-rigward, l-awtorità tal-ħatra – f'dan il-każ, il-Kummissjoni Ewropea – għandha marġini wiesa' ta' diskrezzjoni, u la r-Regolamenti tal-Persunal lanqas il-każistika ma jirrikjedu l-pubblikazzjoni ta' pożizzjoni vakanti sabiex jiġi ssodisfat l-interess tas-servizz. Inċidentalment, il-fatt li teżisti “sitwazzjoni serja u urġenti” huwa biżżejjed – iżda b'ebda mod neċessarju – biex jintwera interess tas-servizz. Il-prassi tal-Kummissjoni hija bbażata fuq dawn il-prinċipji. Matul il-mandat ta' din il-Kummissjoni, bejn wieħed u ieħor nofs il-ħatriet kollha (50.6%) fil-livell ta' Direttur Ġenerali / Deputat Direttur Ġenerali / Konsulent Hors Classe kienu effettivament trasferimenti skont l-Artikolu 7 tat-tip “riallokazzjoni bil-pożizzjoni tal-uffiċjal”, u għalhekk mingħajr pubblikazzjoni qabel. Il-Kummissjoni ddeċidiet, billi użat il-marġini wiesa' ta' diskrezzjoni kkonfermata mill-każistika tal-UE, li ssegwi l-proċedura ta' “riallokazzjoni bil-pożizzjoni tal-uffiċjal” mingħajr pubblikazzjoni qabel għall-pożizzjoni ta' Segretarju Ġenerali skont l-Artikolu 7 (ara hawn fuq). Huwa kkunsidrat fl-interess tal-istituzzjoni li pożizzjoni daqshekk importanti bħal dik ta' Segretarju Ġenerali ma titbattalx sabiex tkun żgurata l-kontinwazzjoni sħiħa u l-operazzjoni l-funzjonament fluwidu tal-Kummissjoni Ewropea. Sa mill-ħatra ta' Emile Noël fl-1958, l-ewwel Segretarju Ġenerali tal-Kummissjoni, il-kariga ta' Segretarju Ġenerali qatt ma kienet battala. Il-funzjoni ta' Segretarju Ġenerali mhijiex funzjoni komuni fil-livell ta' Direttur Ġenerali. Il-kompiti tas-Segretarju Ġenerali huma deskritti fid-dettall fl-Artikolu 20 tar- Regoli ta' Proċedura1 tal-Kummissjoni, u biex it-tħaddim ta' dawn il-funzjonijiet jirnexxi hemm bżonn l-aktar tal-fiduċja u l-kunfidenza tal-President (li huwa l-uniku wieħed li jista' jipproponi Segretarju Ġenerali ġdid). Tgħoddhom fuq id waħda l-maniġers superjuri fil-Kummissjoni li għandhom il-kompetenzi kollha meħtieġa għal din il-funzjoni, li huma lesti li jaċċettaw din il-pożizzjoni (li ġeneralment hija meqjusa bħala waħda mill-aktar eżiġenti fil-Kummissjoni) u li fl-istess ħin igawdu l-fiduċja tal-President. Huwa għal din ir-raġuni li t-trasferiment ta' maniġer superjuri, fuq il-bażi tal-Artikolu 7 tar-Regolamenti tal-Persunal, li jkun magħruf sew mill-President u jgawdi l-fiduċja tiegħu, kien prassi komuni fit-tliet deċiżjonijiet preċedenti tal-Kummissjoni għall-ħatra ta' Segretarju Ġenerali tal-Kummissjoni. Fid-dawl ta' dawn il-kunsiderazzjonijiet, kienet il-preferenza ċara tal-President li s-Sur Italianer jibqa' fil-kariga ta' Segretarju Ġenerali wara l-1 ta' Marzu 2018 u sal-aħħar tal-mandat. Huwa u l-Kap tal-Kabinett tiegħu għamlu diversi tentattivi biex jikkonvinċu lis-Sur Italianer ikompli fil-funzjoni tiegħu u dan baqgħu jagħmluh sa nofs Frar. Meta sar ċar li s-Sur Italianer ma riedx ikompli jaqdi din il-funzjoni, il-Kummissjoni kellha taġixxi mingħajr dewmien, u qieset l-isfidi importanti interni u esterni li qed tiffaċċa l-UE b'mod partikolari f'dawn iż-żminijiet. Biex wieħed isemmi biss l-aktar sfida importanti, il-Kummissjoni trid tagħmel il-proposti finali tagħha skont il-Linji Gwida Politiċi sal-aħħar ta' Mejju kif previst mill-Programm ta' Ħidma tal-Kummissjoni, sa kmieni f'Mejju 2018 trid tipproponi l-Qafas Finanzjarju Pluriennali u tinnegozjah, trid tittratta ma' Brexit (li għad fadallu sena biss) u mal-isfidi ta' kuljum, l-aktar l-ordni internazzjonali multilaterali bbażat fuq ir-regoli. Għaldaqstant, il-Kummissjoni ma setgħetx tippermetti li l-ħidma tagħha titħarbat, iżda kellha tiżgura li x-xogħol jgħaddi malajr u bla xkiel għand xi ħadd li huwa diġà kompletament familjari mal-prijoritajiet politiċi tal-President u mal-metodi ta' kif taħdem l-istituzzjoni. Għal dawn ir-raġunijiet, il-Kap tal-Kabinett tal-President kien l-għażla naturali għall-President bħala Segretarju Ġenerali billi huwa familjari mal-fajls kollha rilevanti u jista' jissokta x-xogħol immedjatament. Wara li kiseb il-kunsens tal-Kummissarju Oettinger u tal-Ewwel Viċi President Timmermans, huwa sussegwentement ippropona l-għażla tiegħu lill-Kulleġġ li, meta qies l-aħjar interessi tas-servizz, unanimament iddeċieda favur it-trasferiment tas-Sur Selmayr għall-kariga ta' Segretarju Ġenerali. Kif stabbilit hawn fuq, hemm it-tieni kundizzjoni għal tali “riallokazzjoni bil-pożizzjoni tal-uffiċjal” skont l-Artikolu 7 tar-Regolamenti tal-Persunal, jiġifieri li l-pożizzjoni tkun tikkorrispondi għall-grupp ta' funzjoni u grad tal-kandidat. Din il-kundizzjoni kienet issodisfata wkoll billi s-Sur Selmayr kien uffiċjal fil-grad AD15 (sa minn Jannar 2017) bi tmien snin esperjenza fil-maniġment superjuri tal-Kummissjoni. Iva. Bħala uffiċjal AD15 b'funzjoni maniġerjali superjuri u bi tmien snin esperjenza, is-Sur Selmayr kien eliġibbli għall-kariga ta' Segretarju Ġenerali u seta' jiġi ttrasferit direttament b'deċiżjoni tal-Kulleġġ permezz tal-proċedura tal-Artikolu 7. F'dan il-każ, madankollu, ma kienx ikun meħtieġ jgħaddi minn Ċentru ta' Evalwazzjoni ta' jum sħiħ u intervista, kif ukoll valutazzjoni u opinjoni addizzjonali mill-Kumitat Konsultattiv għall-Ħatriet. 1. Skont l-Artikolu 20(1) tar-Regoli ta' Proċedura tal-Kummissjoni, is-Segretarju Ġenerali għandu l-mandat legali biex “jgħin lill-President sabiex, fil-qafas tal-orjentazzjonijiet politiċi li ddefinixxa, il-Kummissjoni twettaq il-prijoritajiet li tkun stabbiliet.” L-ewwel nett, tajjeb wieħed ifakkar li kienet il-preferenza ċara tal-President Juncker u tal-Kap tal-Kabinett tiegħu li s-Sur Italianer jibqa' fil-kariga ta' Segretarju Ġenerali wara l-1 ta' Marzu 2018 u sal-aħħar tal-mandat. Huwa u l-Kap tal-Kabinett tiegħu għamlu diversi tentattivi biex jikkonvinċu lis-Sur Italianer ikompli fil-funzjoni tiegħu u dan baqgħu jagħmluh sa nofs Frar. Madankollu, kif wieħed jista' jifhem, b'mod parallel il-President kellu l-interess li jiggarantixxi l-funzjonament fluwidu tal-istituzzjoni, speċjalment fil-każ li s-Sur Italianer jiddeċiedi jirtira f'Marzu. Kien għalhekk li fit-tieni nofs tal-2017 u f'aktar dettall kmieni fl-2018, il-President, is-Sur Selmayr u s-Sur Italianer kemm-il darba ddiskutew is-suċċessjoni possibbli għas-Sur Italianer. It-trasferiment tas-Sur Selmayr, maniġer superjuri fil-grad meħtieġ u bi tmien snin esperjenza ta' maniġment superjuri fil-Kummissjoni u li kellu l-fiduċja neċessarja tal-President, għall-kariga ta' Segretarju Ġenerali kien waħda mill-alternattivi sa minn kmieni fl-2018. Minkejja li kien jissodisfa r-rekwiżiti formali kollha, din l-għażla ħadet forma konkreta ladarba kemm l-Ewwel Viċi President Timmermans kif ukoll il-Kummissarju Oettinger taw il-kunsens tagħhom lill-President fl-20 ta' Frar 2018 u ladarba s-Sur Italianer, fil-21 ta' Frar bagħat l-ittra li fiha ħabbar lill-Kulleġġ tal-Kummissarji li kien se jirtira b'effett mill-31 ta' Marzu. Kieku l-Kummissarju Oettinger jew l-Ewwel Viċi President Timmermans oġġezzjonaw għall-proposta tal-President Juncker, dan tal-aħħar ma kienx jipproponi lis-Sur Selmayr lill-Kulleġġ bħala s-Segretarju Ġenerali l-ġdid. Il-ħatra tas-Segretarju Ġenerali kienet u tibqa' deċiżjoni riżervata għall-Kulleġġ bħala l-awtorità tal-ħatra. Il-Kulleġġ tal-Kummissarji ħa d-deċiżjoni unanima li jaħtar lis-Sur Selmayr bħala Segretarju Ġenerali fil-21 ta' Frar 2018. Le. Skont ir-Regolamenti tal-Persunal u r-Regoli tal-Kummissjoni, il-proċeduri għall-ħatra ta' Segretarju Ġenerali / Direttur Ġenerali u għall-ħatra ta' Deputat Segretarju Ġenerali / Deputat Direttur Ġenerali huma identiċi. Dan japplika kemm għall-ħatriet wara li tkun saret proċedura ta' għażla kif ukoll għat-trasferimenti diretti.